Davidi me zitisa muntu yina Yehowa me tulaka mafuta (6)
24 Ntangu Saule vutukaka, na nima ya kulanda bantu ya Filistia, bo songaka yandi nde: “Tala! Davidi kele na ntoto-makanga ya Ene-gedi.”+2 Ebuna Saule bakaka bantu 3 000 ya bo solaka na Izraele ya mvimba mpi yandi kwendaka kusosa Davidi ti bantu na yandi na matadi kisika bankombo ya bangumba ke zingaka.3 Saule kumaka na balupangu ya mameme ya bo me sala na matadi, balupangu yina vandaka na lweka ya nzila, kisika dibulu mosi vandaka, ebuna yandi kwendaka na kabine,* kansi Davidi ti bantu na yandi vandaka ya kuvanda na nsuka kibeni ya dibulu yina.+4 Bantu ya Davidi tubilaka yandi nde: “Yai kilumbu yina Yehowa ke tubila nge nde, ‘Tala! Mono ke pesa nge mbeni na nge na maboko na nge,+ mpi nge lenda sala yandi konso kima yina ke monana mbote na meso na nge.’” Yo yina, Davidi telamaka mpi zengaka na malembe nsongi ya kazaka ya Saule ya kukonda maboko.5 Kansi na nima, ntima* ya Davidi yantikaka kubula sambu yandi+ zengaka nsongi ya kazaka ya Saule ya kukonda maboko.6 Yandi tubilaka bantu na yandi nde: “Na kutadila mabanza ya Yehowa, ngindu lenda kwisila mono ve ata fioti na kusala diambu ya mutindu yai na mfumu na mono, muntu yina Yehowa me tulaka mafuta, mono lenda nangula ve diboko na mono sambu na kubula yandi, sambu yandi kele muntu yina Yehowa me tulaka mafuta.”+7 Mambu yai ya Davidi tubaka kangaka bantu na yandi nzila,* mpi yandi pesaka bo ve nzila ya kubula Saule. Kansi Saule telamaka sambu na kubasika na dibulu yina mpi yandi landaka nzila na yandi.8 Ebuna Davidi telamaka, basikaka na dibulu yina mpi yandi bingaka Saule na ndinga ya ngolo nde: “Mfumu na mono ntotila!”+ Ntangu Saule talaka na nima, Davidi bwaka luse na ntoto mpi fukamaka.9 Davidi tubilaka Saule nde: “Sambu na nki nge ke wa ndinga ya bantu yina ke tuba nde, ‘Davidi ke sosa kusala nge mbi’?+10 Na kilumbu ya bubu meso na nge mosi me mona mutindu Yehowa pesaka nge na maboko na mono na kati ya dibulu. Kansi ntangu muntu mosi songaka mono na kufwa nge,+ mono wilaka nge mawa mpi mono tubaka nde, ‘Mono ta nangula ve diboko na mono sambu na kusimba mfumu na mono, sambu yandi kele muntu yina Yehowa me tulaka mafuta.’+11 Tata na mono, tala, ee, tala nsongi ya kazaka na nge ya kukonda maboko na maboko na mono; sambu ntangu mono zengaka yo, mono fwaka nge ve. Ntangu yai nge lenda mona mpi kubakisa nde mono kele ve ti lukanu ya kusala nge mbi to ya kukolama, mpi mono me sala ve disumu na ntwala na nge,+ ata nge ke zomba mono sambu na kufwa mono.*+12 Bika Yehowa kusambisa mambu na kati na nge ti mono,+ mpi bika Yehowa kuvutudila nge mbi sambu na mono,+ kansi diboko na mono ta simba nge ve.+13 Kaka mutindu kingana ya ntama ke tubaka, ‘Mambi ke katukaka na bantu ya mbi,’ kansi diboko na mono ta simba nge ve.14 Ntotila ya Izraele me basika sambu na kulanda nani? Nge ke landa nani? Mbwa ya kufwa? Ka-nzenga?+15 Bika Yehowa kuvanda zuzi, mpidina yandi ta sambisa mambu na kati na nge ti mono, mpi yandi ta mona, ta samba mambu na mono, ta sambisa mono,+ mpi ta gulusa mono na maboko na nge.”16 Ntangu Davidi manisaka kutubila yandi mambu yai, Saule tubaka nde: “Mwana na mono Davidi, keti yina ndinga na nge?”+ Ebuna Saule yantikaka kudila ngolo.17 Yandi tubilaka Davidi nde: “Nge kele muntu ya lunungu kuluta mono, sambu nge me sadila mono mambu ya mbote, mpi mono me vutudila nge mambu ya mbi.+18 Ee, bubu yai nge me songa mono mambu ya mbote ya nge me sadila mono mutindu nge fwaka mono ve ntangu Yehowa pesaka mono na maboko na nge.+19 Inki muntu kana yandi mona mbeni na yandi, ta bika nde yandi kwenda kukonda kusala yandi mbi? Yehowa ta futa nge mambu ya mbote+ sambu na mambu yina nge me sadila mono bubu yai.20 Ntangu yai, mono me zaba nde nge ta yala kibeni bonso ntotila,+ mpi nde kimfumu ya Izraele ta zinga mingi na maboko na nge.21 Ntangu yai zenga kieleka na ntwala na mono na zina ya Yehowa+ nde nge ta fwa ve bana* na mono na nima na mono mpi nde nge ta katula ve zina na mono na nzo ya tata na mono.”+22 Ebuna Davidi zengaka kieleka na ntwala ya Saule, na nima Saule vutukaka na nzo na yandi.+ Kansi Davidi ti bantu na yandi kwendaka na kisika ya ngolo ya lutaninu.+
kon_Latn kon_Latn